作者：刘均国
词牌/韵律：梅花引

paragraphs: 千里月，千山雪。
梅花正落寒时节。
一枝昂。
一枝藏。
清香冷艳、天赋与孤光。
孤光似被珠帘隔。
风度烟遮好颜色。
粉垂垂。
玉累累。
先春挺秀，不管百花知。
似霜结。
与霜别。
莫使幽人容易折。
短墙边。
矮窗前。
横斜峭影，重叠斗婵娟。
黄昏惯听楼头角。
只恐听时零乱落。
醉来看。
醒来看。
萦绊丽人，潇洒倚阑干。